ទិវា​ពលកម្ម​អន្តរជាតិ​ត្រូវ​ប្រារព្ធ​ធ្វើ​នៅ​ជុំ​វិញ​ពិភពលោក
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​អង្គារ​ ទី​០១ ខែ​ឧសភា។​
ពលកររាប់ពាន់ម៉ឺននាក់នៅជុំវិញពិភពលោកបាននាំគ្នាដើរនៅលើផ្លូវនានានៃទីក្រុងដើម្បីកត់សម្គាល់ទិវាពលកម្មអន្តរជាតិ ហើយអំពាវនាវឲ្យសិទ្ធិកម្មករបានប្រសើរឡើង។ នៅក្នុងបណ្តាប្រទេសអាស៊ី ពលកររាប់ពាន់នាក់ប្រមូលផ្ដុំគ្នានៅក្នុងទីក្រុងជាច្រើននៅក្នុងប្រទេសថៃ បង់ក្លាដែស និងឥណ្ឌូនេស៊ី ដើម្បីកត់សម្គាល់ «ទិវាឧសភា» (May Day) ដោយក្រុមអង្គការសហជីពពាណិជ្ជកម្មបានរៀបចំការជួបប្រជុំសាធារណៈជាច្រើន។ ទីភ្នាក់ងារព័ត៌មានបារាំង អាអេហ្វប៉េ និយាយថា ការជួបប្រជុំគ្នាដ៏ធំជាងគេនៅអាស៊ីប្រព្រឹត្ដធ្វើនៅក្នុងក្រុងចាការតា។ លោកស្រីរដ្ឋមន្ដ្រីការបរទេស ស.រ.អ. ហ៊ីឡារី គ្លីនតុន កំពុងធ្វើដំណើរទៅកាន់ប្រទេសចិនដើម្បីបើកការចរចាថ្នាក់ខ្ពស់ ដោយគេរំពឹងថា កិច្ចចរចានោះនឹងបានត្រូវគ្របដណ្ដប់ដោយរឿងវាសនារបស់សកម្មជនចិនម្នាក់ដែលបានរត់រួចចេញពីការឃុំឃាំងក្នុងផ្ទះ ហើយមានសេចក្ដីរាយការណ៍និយាយថា ជននោះស្ថិតនៅក្រោមការការពាររបស់ស.រ.អ.។ ក្រុមអ្នកមុជទឹកជួយសង្រ្គោះនៅតំបន់ឦសានប្រទេសឥណ្ឌាបានចាប់ផ្ដើមការរុករកមនុស្សជាង១០០ នាក់ ដែលបាត់ខ្លួនក្រោយពីសាឡាងមួយគ្រឿងបានក្រឡាប់លិចនៅក្នុងទន្លេដ៏ធំមួយរបស់ប្រទេសឥណ្ឌា។ កម្មករសំណង់បានយកផ្ទាំងដែកមកបន្ដុបគ្នាដើម្បីសាងសង់មជ្ឈមណ្ឌលពាណិជ្ជកម្មថ្មីកាលពីថ្ងៃច័ន្ទ ដោយធ្វើឲ្យអគារនោះខ្ពស់ជាងគេនៅក្នុងបុរីញូវយ៉ក។ មជ្ឈមណ្ឌលពាណិជ្ជកម្មថ្មីនោះមានកម្ពស់៣៨១ម៉ែត្រពីលើផ្លូវនៃសង្កាត់ម៉ានហាថិន (Manhattan) ខ្ពស់ជាងអគារប្រវត្ដិសាស្រ្ដ Empire State។ លោកស្រីរដ្ឋមន្ដ្រីការបរទេសស.រ.អ. ហ៊ីឡារី គ្លីនតុន មានប្រសាសន៍ថា រដ្ឋាភិបាលទីក្រុងវ៉ាស៊ីនតោន បានប្ដេជ្ញាចិត្ដដដែលមកលើសន្ដិសុខរបស់ប្រទេសហ្វីលីពីន តែស.រ.អ.មិនកាន់ជើងភាគីណាមួយទេនៅក្នុងការប្រឈមមុខដាក់គ្នាជាមួយរដ្ឋាភិបាលទីក្រុងប៉េកាំងនៅលើសមុទ្រចិនភាគខាងត្បូងនោះ។ អគ្គលេខាធិការអ.ស.ប. លោក បាន គីមូន បានថ្លែងសរសើរក្រុមអ្នកតាក់តែងច្បាប់ភូមាទើបនឹងជាប់ឆ្នោតថ្មីៗ និងមេដឹកនាំលទ្ធិប្រជាធិបតេយ្យលោកស្រី អ៊ុងសាន ស៊ូជី ដែលយល់ព្រមឈប់ធ្វើពហិការនៅក្នុងរដ្ឋសភាគ្របដណ្ដប់ច្រើនដោយក្រុមនិយមយោធា។ មេដឹកនាំយោធានៃប្រទសម៉ាលីនិយាយថា គេបានកាន់កាប់រដ្ឋធានីបាម៉ាកូ ក្រោយពីមានការប៉ុនប៉ងធ្វើរដ្ឋប្រហារដោយកងកម្លាំងស្មោះត្រង់នឹងប្រធានាធិបតីចេញពីតំណែងលោក Amadou Toumani Toure។ សកម្មជនការពារសិទ្ធិមនុស្សស៊ីរីនិយាយថា អំពើឃោរឃៅនៅជុំវិញប្រទេសបានសម្លាប់មនុស្ស២៣នាក់។ ក្រុមទាហានរបស់អ.ស.ប.មិនប្រដាប់អាវុធបានចាប់ផ្ដើមធ្វើការនៅក្នុងប្រទេសស៊ីរីកាលពីដើមខែដើម្បីតាមឃ្លាំមើលបទឈប់បាញ់គ្នា ដែលគេមិនគោរព នៃសង្រ្គាមរយៈពេលជាង១៣ខែនោះ។ ក្រុមហ៊ុនអាកាសចរ Delta Airlines នឹងក្លាយទៅជាក្រុមហ៊ុនយន្ដហោះដំបូងដែលផលិតប្រេងសាំងសម្រាប់យន្ដហោះដោយខ្លួនឯង។ ប្រធានាធិបតី បារ៉ាក់ អូបាម៉ា ថ្លែងថា រដ្ឋបាលរបស់លោក មិនយករឿងវាយលុកសម្លាប់ អូសាម៉ា ប៊ិនឡាដិន ធ្វើជារឿងនយោបាយទេ ដោយលោកបានច្រានចោលនូវការរិះគន់ថា សេតវិមានបានធ្វើពិធីរំឭកលើសលុបអំពីមរណភាពរបស់ប៊ីន ឡាដិន។ នៅជិតតំបន់ត្រីកោណមាស ដែលជាតំបន់ព្រំដែនប្រសព្វគ្នារវាងប្រទេសឡាវ ថៃ និងភូមា ក្រុមហ៊ុនចិនមួយគ្រោងនឹងធ្វើកន្លែងព្រៃរត់គ្រឿងញៀននៅអតីតកាលនេះឲ្យទៅជារមនីយដ្ឋានទេសចរណ៍មួយ។